《乙酉使黔与杨雪渔学使同年游甲秀楼扶风寺瞻阳明先生像赋诗志别 其二》
清代·王仁堪

马首骎骎来，随山西入黔。山气上眉宇，地杰云崎嵚。

君来振宗风，辛苦储楩楠。芳晖灼幽谷，偃曝无寒林。

我来述祖德，横舍称犹今。遗研泽未艾，冰鉴怀难谌。

《风》《雅》别伪体，慄慄维初心。细甚愧篎管，大哉君离琴。

协律苟不忤，谁日非同音。

作者简介：（?—1893）清福建闽县人，字可庄。光绪三年状元，授修撰。十七年出知镇江府。调苏州。在官赈灾恤民，清厘积案，风采动一时。以积劳病卒。